
บทที่ 9
การปฏิบัติหลังเกิดภัย
9.1

วัตถุประสงค์


เพื่อสงเคราะห์ช่วยเหลือผู้ประสบภัยในเบื้องต้นได้อย่างรวดเร็ว ทั่วถึง และต่อเนื่อง ตลอดจนการ            ฟื้นฟูบูรณะสภาพพื้นที่ที่ประสบภัยให้กลับสู่สภาพปกติโดยเร็ว
9.2

หลักการปฏิบัติ
 

การฟื้นฟูบูรณะในเขตพื้นที่จังหวัดเป็นหน้าที่ความรับผิดชอบของกองอำนวยการป้องกันและบรรเทา  สาธารณภัยจังหวัด โดยการนำทรัพยากรที่มีอยู่ทั้งกำลังคน ทรัพย์สิน เครื่องมือของเอกชนเข้าร่วมในการ          ฟื้นฟูบูรณะ ดังนี้


9.2.1 จัดให้มีการรักษาพยาบาลแก่ผู้ประสบภัยอย่างต่อเนื่องจนกว่าจะหายเป็นปกติ รวมทั้งการจัด        ที่พักอาศัยชั่วคราว และระบบสุขาภิบาลแก่ผู้ประสบภัยในกรณีที่ต้องอพยพจากพื้นที่อันตราย


9.2.2 ให้มีการประสานงานระหว่างหน่วยงานของรัฐ และองค์กรภาคเอกชนในการสงเคราะห์ผู้ประสบภัยให้เป็นไปอย่างมีระบบ รวดเร็ว ทั่วถึง และหลีกเลี่ยงความซ้ำซ้อนในการสงเคราะห์ผู้ประสบภัย  โดยจัดทำบัญชีรายชื่อผู้ประสบภัยไว้เป็นหลักฐานเพื่อการสงเคราะห์ผู้ประสบภัย


9.2.3 ให้รื้อถอนซากปรักหักพัง และซ่อมแซมสิ่งสาธารณูปโภค โครงสร้างพื้นฐาน และอาคารบ้านเรือนของผู้ประสบภัย เพื่อให้สามารถประกอบอาชีพต่อไป


9.2.4 ให้การสงเคราะห์แก่ครอบครัวของผู้ที่ประสบภัยอย่างต่อเนื่อง โดยเฉพาะในกรณีที่ผู้เป็น หัวหน้าครอบครัวประสบภัยจนเสียชีวิตหรือไม่สามารถประกอบอาชีพต่อไปได้ โดยการให้ทุนการศึกษาแก่บุตรของผู้ประสบภัยจนจบการศึกษาภาคบังคับ และโดยการจัดหาอาชีพในแก่บุคคลในครอบครัว


9.2.5 ประชาสัมพันธ์เพื่อเสริมสร้างขวัญและกำลังใจของประชาชนให้กลับคืนสู่สภาพปกติโดยเร็ว
9.3 

การปฏิบัติ


การจัดการหลังเกิดภัยเป็นการฟื้นฟูบูรณะภายหลังที่ภัยได้ยุติลงหรือผ่านพ้นไปแล้ว  เป็นการดำเนินการทั้งปวงเพื่อช่วยเหลือผู้ประสบภัย  ซ่อมแซมสิ่งที่ชำรุดเสียหายให้กลับคืนสู่สภาพเดิม  เป็นหน้าที่ความผิดชอบของกองอำนวยการป้องกันและบรรเทาสาธารณภัยทุกระดับ  เพื่อเป็นการสงเคราะห์ช่วยเหลือประชาชนผู้ประสบภัยให้สามารถดำรงชีวิตได้ตามปกติ และเป็นการฟื้นฟูบูรณะพื้นที่ประสบภัยให้กลับคืนสู่สภาพเดิมโดยเร็ว โดยรับผิดชอบ ดังนี้


9.3.1 
การฟื้นฟูผู้ประสบภัย




(1) ให้จัดตั้งหน่วยบรรเทาทุกข์เพื่อปฏิบัติการในขั้นต้นร่วมกับหน่วยระงับภัยอย่างต่อเนื่อง ดังนี้





(1.1) การปฐมพยาบาลผู้บาดเจ็บและผู้ป่วย





(1.2) การขนย้ายผู้ประสบภัยและทรัพย์สินไปยังที่ปลอดภัย





(1.3) การเลี้ยงดูผู้ประสบภัยที่ไม่สามารถช่วยตัวเองได้ในระยะแรก





(1.4) การรักษาความสงบเรียบร้อยและความปลอดภัยแก่บุคคลและสถานที่ร่วมกับหน่วยงานรักษาความปลอดภัยในพื้นที่




(2) การให้ความช่วยเหลือและฟื้นฟูโดยหน่วยสงเคราะห์ผู้ประสบภัย หลังจากการช่วยเหลือของหน่วยบรรเทาทุกข์ขั้นต้น ดำเนินการดังนี้





(2.1) สำรวจความเสียหายและจัดทำบัญชีรายชื่อผู้ประสบภัยและทรัพย์สินที่เสียหายไว้เป็นหลักฐาน พร้อมทั้งออกหนังสือรับรองให้ผู้ประสบภัยไว้เป็นหลักฐานในการรับการสงเคราะห์และฟื้นฟู





(2.2) สงเคราะห์ผู้ประสบภัยตามบัญชีที่สำรวจ โดยให้มีมาตรการและระเบียบที่รัดกุมสามารถสงเคราะห์ได้เรียบร้อยทั่วถึง





(2.3) ดำเนินการช่วยเหลือซ่อมแซมที่พักอาศัย สิ่งสาธารณูปโภคและเส้นทางคมนาคมให้พอใช้การได้ในเบื้องต้น





(2.4) ปฏิบัติการประชาสัมพันธ์เพื่อเสริมสร้างขวัญและกำลังใจของประชาชนให้กลับคืนสู่สภาพเดิมโดยเร็ว





(2.5) รักษาพยาบาลผู้เจ็บป่วย และจัดบริการด้านสาธารณสุขแก่ผู้ประสบภัยอย่างต่อเนื่อง





(2.6) ป้องกันโรคระบาดทั้งคนและสัตว์




(3) จัดตั้งหน่วยควบคุมความปลอดภัยเพื่อป้องกันมิให้เกิดภัยซ้ำขึ้นอีก หรือมิให้เกิดอันตรายจากวัตถุระเบิดหรือสารพิษตกค้าง โดยพิจารณาจัดเจ้าหน้าที่ผู้เชี่ยวชาญในเรื่องต่างๆ ตามความเหมาะสมและดำเนินการ ดังนี้





(3.1) การรื้อถอนหรือทำลายสิ่งปรักหักพัง





(3.2) การทำลายล้างวัตถุระเบิด





(3.3) การล้างสารพิษตกค้างต่างๆ





(3.4) การรักษาความสงบเรียบร้อยและการจราจร


9.3.2 
การฟื้นฟูโครงสร้างพื้นฐาน
 



การฟื้นฟูพื้นที่ประสบภัยจะดำเนินการภายหลังที่ภัยยุติหรือผ่านพ้นไปแล้ว   โดยการซ่อมแซมสภาพพื้นที่และบูรณะโครงสร้างพื้นฐานที่ชำรุดเสียหายให้กลับคืนสู่สภาพเดิม ตามขั้นตอนดังนี้




(1) สำรวจความเสียหายทุกด้านอย่างละเอียด ทั้งระบบสาธารณูปโภคและสิ่งสาธารณประโยชน์ต่างๆ เพื่อประโยชน์ในการให้ความช่วยเหลือ
 



(2) ซ่อมแซมส่วนที่เสียหาย ตามที่พิจารณาเห็นว่าเป็นสิ่งที่สามารถซ่อมแซมได้โดยเร็ว เพื่อให้สามารถใช้การได้ตามปกติ ในกรณีที่ไม่สามารถซ่อมแซมได้ให้จัดการรื้อถอนออกไปเพื่อป้องกันอันตรายที่อาจจะเกิดขึ้น




(3) ให้องค์กรปกครองส่วนท้องถิ่นที่เกิดเหตุ ดำเนินการฟื้นฟูบูรณะโครงสร้างพื้นฐานที่เสียหายในเบื้องต้นโดยงบประมาณที่อยู่ในความรับผิดชอบ กรณีที่เกินขีดความสามารถให้ขอรับการสนับสนุนจากหน่วยเหนือขึ้นไปตามลำดับ ได้แก่ งบประมาณของจังหวัด งบประมาณของกรม กระทรวง งบประมาณของหน่วยงานนอกภาครัฐ องค์การระหว่างประเทศ หรืองบกลาง




(4)  กรณีที่เกินกว่าความสามารถขององค์กรปกครองส่วนท้องถิ่นให้หน่วยงานที่รับผิดชอบโครงสร้างพื้นฐานนั้น ๆ ดำเนินการฟื้นฟู ซ่อมแซม และบูรณะโครงการที่ได้รับ ความเสียหาย ดังนี้





(4.1)  ทางหลวงแผ่นดินและเส้นทางคมนาคม ดำเนินการโดยแขวงการทางศรีสะเกษ  และสำนักงานทางหลวงชนบทจังหวัดศรีสะเกษ เส้นทางรถไฟ ดำเนินการโดยสถานีรถไฟศรีสะเกษ
 




(4.2)  ระบบไฟฟ้า ดำเนินการโดยการไฟฟ้าส่วนภูมิภาคจังหวัดศรีสะเกษ





(4.3)  ระบบประปา ดำเนินการโดยการประปาส่วนภูมิภาคจังหวัดศรีสะเกษ





(4.4)  ระบบโทรคมนาคมและการติดต่อสื่อสาร ดำเนินการโดยบริษัท ทีโอที จำกัด (มหาชน) สาขาศรีสะเกษ





(4.5)  สถานที่ราชการ โรงเรียน สถานศึกษา วัด และโบราณสถาน ดำเนินการโดยหน่วยงานที่รับผิดชอบ





(4.6)  พื้นที่ประสบภัย เช่น การเก็บซากปรักหักพัง การตรวจสอบความแข็งแรงของอาคาร การออกแบบวางผังเมือง การจัดหาแหล่งน้ำอุปโภคบริโภค การจัดทำภูมิทัศน์ ดำเนินการโดยโยธาธิการและผังเมืองจังหวัดศรีสะเกษ  โครงการชลประทานศรีสะเกษ  ทรัพยากรธรรมชาติและสิ่งแวดล้อมจังหวัด   ศรีสะเกษ และหน่วยงานอื่นๆ ที่เกี่ยวข้อง
 

9.3.3
การให้ความช่วยเหลือในกรณีฉุกเฉิน
 



การให้ความช่วยเหลือผู้ประสบภัยให้เป็นไปตามระเบียบกระทรวงการคลังว่าด้วนเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ.2546 และฉบับแก้ไขเพิ่มเติม โดยมีผู้รับผิดชอบ ดังนี้




(1)
คณะกรรมการให้ความช่วยเหลือผู้ประสบภัยพิบัติอำเภอ (ก.ช.ภ.อ.) มีหน้าที่ สำรวจความเสียหายจากสาธารณภัยในเขตพื้นที่อำเภอ เพื่อพิจารณาให้ความช่วยเหลือสงเคราะห์ผู้ประสบภัย
 



(2)
คณะกรรมการให้ความช่วยเหลือผู้ประสบภัยพิบัติจังหวัด (ก.ช.ภ.จ.) มีหน้าที่ สำรวจความเสียหายที่เกิดขึ้นภายในจังหวัด เพื่อพิจารณาให้ความช่วยเหลือผู้ประสบภัย




ในกรณีที่ความเสียหายมีมูลค่ามากกว่าวงเงินที่ผู้ว่าราชการจังหวัดมีอำนาจอนุมัติ ให้ส่งเรื่องให้กรมป้องกันและบรรเทาสาธารณภัยพิจารณาเสนอคณะอนุกรรมการช่วยเหลือผู้ประสบภัยพิจารณาดำเนินการ ขออนุมัติวงเงินช่วยเหลือผู้ประสบภัยจากวงเงินงบกลาง  รายการเงินสำรองจ่าย เพื่อกรณีฉุกเฉิน หรือจำเป็นจากคณะรัฐมนตรี




 

9.3.4
การติดตามและประเมินผล
 



เมื่อภัยยุติแล้ว ให้กองอำนวยการป้องกันและบรรเทาสาธารณภัยในเขตพื้นที่รับผิดชอบดำเนินการติดตามและประเมินผลการดำเนินการป้องกันและแก้ไขปัญหาสาธารณภัยที่เกิดขึ้น  ทั้งด้านสถานการณ์สาธารณภัย ด้านการปฏิบัติการระงับบรรเทาภัย ด้านการให้ความช่วยเหลือ และด้านอื่นๆ เพื่อให้ทราบข้อบกพร่องที่ต้องปรับปรุงแก้ไขในการให้ความช่วยเหลือ และเป็นแนวทางในการบริหารจัดการสาธารณภัย         ในอนาคต
________________________

































































































































































































































